23. novembril toimusid Panga spordihoones Läänemaa karikavõistlused, kus osales neli meeskonda.
Karikavõistlused peeti turniirisüsteemis ja kõik kohtumised võitis Kullamaa SK meeskond, kes tuli Läänemaa karikavõitjaks. Võitjad mängisid koosseisus: Maanus Jõevee, Janis Tõldmaker, Siim Pärnpuu, Martin Loorits, Hendrik Naar, Keiro Jõgisalu ja Jaan Rebel.
Teise koha saavutas Palivere SK ja kolmandaks tuli mullune karikavõitja Ridala SK. Turniiri parimaks mängijaks valiti Keiro Jõgisalu Kullamaa meeskonnast. Võistlused korraldas Võrkpalliklubi Hani koostöös Spordiliiduga Läänela.